Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2022-03-22):
Ďakujem pekne. Ďakujem pekne, pán predsedajúci. Čiže cieľom návrhu zákona je umožniť na centrálnej úrovni reagovať najmä na bezpečnostné hrozby a situácie podobné dnešnej situácii na Ukrajine a novela zákona umožní vláde Slovenskej republiky reagovať na situácie, keď je najmä z bezpečnostného hľadiska potrebné, aby verejní obstarávatelia a obstarávatelia v určitých oblastiach nevstupovali do zmluvných vzťahov s dodávateľmi z konkrétnych krajín. Ako hovorím, Rusko sa vyhráža Slovensku, dalo nás na zoznam nepriateľských krajín, nie je dôvod, aby sme peniazmi slovenských daňových poplatníkov financovali výrobu zbraní, ktoré sa potom obrátia proti nám alebo nášmu susedovi. Jednou z najväčších oblastí transferu verejných prostriedkov súkromným spoločnostiam je práve verejné obstarávanie a štátne zákazky. Legislatíva Európskej únie umožňuje vylúčiť z účasti na verejnom obstarávaní aj v pozícii subdodávateľa také osoby, ktoré majú sídlo v štáte, s ktorým ani Slovenská republika, ani Európska únia nemajú uzavretú medzinárodnú zmluvu, ktorá vzájomne zaručuje rovnaký a účinný prístup k verejnému obstarávaniu. Predkladaný návrh novely zákona o verejnom obstarávaní umožní vláde Slovenskej republiky nariadením ustanoviť, v akých prípadoch je takéto vylúčenie povinné. Povinné vylúčenie bude viazané na prípady osôb z konkrétneho štátu alebo na konkrétny typ zákazky, ktorý by takáto osoba mala dodávať. Zjednodušene povedané, predkladaná právna úprava umožní vláde nariadením stanoviť, že žiadna firma z konkrétnej krajiny sa nemôže zúčastniť verejného obstarávania alebo že žiadna firma z konkrétnej krajiny sa nemôže zúčastniť verejného obstarávania na dodávku konkrétneho tovaru alebo konkrétnych služieb. Obmedzenie bude smerovať voči subjektom z konkrétneho štátu a musí ísť o taký štát, s ktorým Slovenská republika ani Európska únia nemajú uzavretú medzinárodnú zmluvu a vzájomne zaručujúcu rovnaký a účinný prístup k verejnému obstarávaniu. Zároveň sa týmto návrhom zákona zjednocuje úprava použitia priameho rokovacieho konania v čase núdzového stavu alebo mimoriadnej situácie, pretože súčasná právna úprava umožňuje použitie výnimky podľa § 11 ods. 2 len pre civilné zákazky a len pre verejných obstarávateľov, nie pre zákazky v oblasti obrany, ktoré sú práve v súčasnej situácii významné. Súčasná právna úprava pri civilných zákazkách umožňuje v krízovej situácii uzavrieť zmluvu s dodávateľom, ktorý nie je zapísaný v registri partnerov verejného sektora, avšak v obranných zákazkách a pre obstarávateľov v obranných zákazkách to možné nie je. Tento rozdiel nemá žiadny legitímny dôvod. Navrhuje sa odstrániť. Ide však len o možnosť uzavrieť zmluvu, nie o oslobodenie spod povinnosti, to je dôležité, zápisu do registra partnerov verejného sektora. Čiže dodávateľ, akýkoľvek dodávateľ, či už v civilnej, alebo obrannej oblasti, bude naďalej povinný dať sa zapísať, avšak stačí, ak tak urobí pred poskytnutím odmeny, poskytnutím prostriedkov, nie pred uzavretím zmluvy. Účinnosť navrhovanej právnej úpravy sa v tejto časti navrhuje dňom vyhlásenia, vo zvyšných ustanoveniach od 1. apríla 2022. Návrh zákona bol spolu s návrhom na skrátené legislatívne konanie schválený vládou Slovenskej republiky 16. marca 2022. Návrh zákona nemá vplyv na rozpočet verejnej správy ani na podnikateľské prostredie, sociálne vplyvy, životné prostredie. Ďakujem vám za pozornosť a dovoľujem si vás požiadať o podporu tomuto návrhu zákona. Ďakujem veľmi pekne.